section_heading: Prvi svjetski rat
paragraph_text: U rujnu 1915. Trollmann je s XIX. korpusom premješten na Balkansko bojište gdje u sastavu 3. armije pod zapovjedništvom Hermanna Kövessa sudjeluje u četvrtoj invaziji na Srbiju. Trollmann s XIX. korpusom prelazi Savu, te do početka prosinca prodire do albanske granice. Nakon toga sudjeluje u napadu na Crnu Goru. Trollman tako napadajući iz smjera Kotora uz podršku i mornaričkog topništva, 11. siječnja 1916. zauzima Lovćen, te dva dana kasnije i glavni crnogorski grad Cetinje.